Diwedd Dyn Bach

Drama lwyfan o 1949 gan y dramodydd Americanaidd Arthur Miller yw Diwedd Dyn Bach. Llwyfannwyd y ddrama am y tro cyntaf ar Broadway ym mis Chwefror 1949, gan redeg am 742 o berfformiadau. Cyfieithwyd y ddrama i'r Gymraeg gan Ann Owen a John Owen, a'i chyhoeddi gan Wasg Carreg Gwalch yn 2009. Mae'n drasiedi ddwy act wedi'i lleoli yn Brooklyn, ddiwedd y 1940au gyda'r hanes yn cael ei ddadlennu drwy montage o atgofion, breuddwydion a dadleuon y prif gymeriad Willy Loman, gwerthwr teithiol sy'n ddigalon gyda'i fywyd ac yntau'n heneiddio. Mae'r ddrama'n mynd i'r afael ag amrywiaeth o themâu, megis y Freuddwyd Americanaidd, anatomeg gwirionedd, ac anffyddlondeb. Enillodd Wobr Pulitzer am Ddrama ym 1949 a Gwobr Tony am y Ddrama Orau yr un flwyddyn. Fe'i hystyrir gan rai beirniaid yn un o ddramâu gorau'r 20fed ganrif.